# Ny FORT-rapportering fra januar 2022

FORT-rapporteringen, som er et samarbeid mellom Finanstilsynet og Statistisk sentralbyrå (SSB), danner grunnlag for offisiell statistikk, internasjonal rapportering og for det løpende tilsyn med norske forsikringsforetak.

Oppgavene samles inn med hjemmel i lov om tilsynet av finansforetak mv. av 7. desember 1956 nr. 1 (finanstilsynsloven), og for å begrense rapportørenes oppgavebyrde er rapporteringen lagt opp som et samarbeid mellom Finanstilsynet og SSB. SSB gis tilgang til de innsamlede opplysningene med hjemmel i lov om offisiell statistikk og Statistisk sentralbyrå av 21. juni 2019 nr. 32 (statistikkloven) § 10 (1).

I 2018 ble rapporteringen for banker mv. (ORBOF) tilpasset IFRS og lagt om med helt nye koder. Nå tilpasses FORT-rapporteringen samme struktur og koder, der det i tillegg er forsøkt å gjøre den mer robust med tanke på den kommende implementeringen av IFRS 17.

Den nye rapporteringen vil bestå av 4 rapporter

* Rapport 10 – Balansen
* Rapport 21 – Resultatregnskapet
* Rapport 12 – Tilleggsspesifikasjoner
* Rapport 13 – Landfordeling av balanseposter

Årsrapportene (R20, 38, 46, 47, 50, 51 og 60) utgår, isteden gjøres endringer i balanse- og resultatregnskapsrapportene (R10 og R21) mht. utbytte, kapitaltransaksjoner etc. når årsoppgjøret er ferdig. Balanse- og resultatregnskapsrapportene skal også oppdateres hvis det gjøres andre vesentlige endringer mellom delårs- og årsregnskapet, slik at de kan avstemmes mot foretakenes offentlige årsregnskap. Innholdet i de øvrige årsrapportene er i stor grad tatt inn i rapport 12 og 13.

Generelt er alle koder endret. Videre er strukturen endret for noen av rapportene og spesifika­sjonene. En del spesifikasjoner utgår, men andre kommer til. For enkelte spesifikasjoner er hyppigheten økt fra år til kvartal. Alle veiledninger, generell veiledning og veiledningene til de enkelte rapportene, samt dokumentene knyttet til sektor- og geografifordelingen, samles i ett dokument.

De viktigste endringene for øvrig er som følger:

* Det er innført egne felt i rapporteringen for verdsetting og pant/sikkerhet
* Det innføres kvartalsvise spesifikasjoner for endringer i egenkapital

Det er viktig å presisere at det er omfattende endringer i rapporteringen. Rapportørene må derfor sette av tilstrekkelig tid og ressurser til å oppdatere alle spesifikasjoner og uttrekk de har knyttet til FORT-rapporteringen. Innføringen av det nye feltet for pant/sikkerhet vil også kunne kreve tilpasninger i rapportørenes grunnsystemer.

For å redusere risikoen for feil i data og for å sikre at alle rapportører har sine systemer klare for rapportering i januar 2022, vil alle rapportører bli pålagt å gjennomføre en test av nye FORT i løpet november og begynnelsen av desember 2021. SSB vil komme med mer informasjon i løpet av september 2021.

All relevant informasjon, herunder nye kodelister, veiledning og presentasjonene fra infomøtene, vil ligge på [SSBs hjemmeside](http://ssb.no/innrapportering/naeringsliv/orbof?fane=veiledning) i løpet av august 2021. Disse sidene blir oppdatert fortløpende når det foreligger ny informasjon.

Første rapportering av nye FORT er rapport 10, 12 og 21 er for første kvartal 2022, med innrapporteringsfrist 30. april.